De gamle brevsorteringshaller på Nordjyllands Postcenter i  Aalborg har fået nyt liv. Bigboks hedder det nye tiltag der primært henvender sig til web-virksomheder. - Ideen er at det skal gøre det let for den enkelte butik at bruge os som leverandør. De kan blot stille pakken klar på lageret, så henter vi den. Ved at have deres lager hos os sparer virksomheden tid på logistik, siger Jens Hoelgaard Christensen fra Post Danmark til TV2 Nord. Indtil videre er der indrettet 13 lagerpladser, men der er meget mere plads, hvis tiltaget bliver en succes. Og det kan det meget vel blive, hvis man spørger en af dem der allerede har flyttet lageret. - Jeg sparer en masse tid på logistik, som jeg i stedet kan bruge på at få nye kunder og udvikle min virksomhed. Men hvis vi bliver flere hernede, så vil det kunne gavne alle. Vi kan igennem netværk hjælpe hinanden og løfte niveauet på de web-butikker der er i Nordjylland, siger Christian Blume, indehaver af rent-liv.dk.

Opsummering:
Nyt tiltag skal skaffe flere kunder til Post Danmark